CELEX: 32010R0413
Language: el
Date: 2010-05-12 00:00:00
Title: Κανονισμός (ΕΕ) αριθ. 413/2010 της Επιτροπής, της 12ης Μαΐου 2010, για την τροποποίηση των παραρτημάτων ΙΙΙ, IV και V του κανονισμού (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου για τις μεταφορές αποβλήτων, ώστε να ληφθούν υπόψη οι αλλαγές που εγκρίθηκαν με την απόφαση C(2008) 156 του Συμβουλίου του ΟΟΣΑ (Κείμενο που παρουσιάζει ενδιαφέρον για τον ΕΟΧ)

13.5.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 119/1
            
         ΚΑΝΟΝΙΣΜΌΣ (ΕΕ) αριθ. 413/2010 ΤΗΣ ΕΠΙΤΡΟΠΉΣ
   της 12ης Μαΐου 2010
   για την τροποποίηση των παραρτημάτων ΙΙΙ, IV και V του κανονισμού (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου για τις μεταφορές αποβλήτων, ώστε να ληφθούν υπόψη οι αλλαγές που εγκρίθηκαν με την απόφαση C(2008) 156 του Συμβουλίου του ΟΟΣΑ
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (1), και ιδίως το άρθρο 58 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Τον Δεκέμβριο του 2005, στην 8η σύνοδό της, η Ομάδα Εργασίας για την Πρόληψη και την Ανακύκλωση των Αποβλήτων (WGWPR) του Οργανισμού Οικονομικής Συνεργασίας και Ανάπτυξης (ΟΟΣΑ) συμφώνησε να αποσαφηνίσει τη διατύπωση της καταχώρισης B1030 του παραρτήματος ΙΧ της σύμβασης της Βασιλείας. Η τροποποίηση της εν λόγω καταχώρισης εγκρίθηκε με την απόφαση C(2008) 156 του Συμβουλίου του ΟΟΣΑ και χρειάζεται ακόμη να συμφωνηθεί βάσει της σύμβασης της Βασιλείας. Ενόσω εκκρεμεί η έγκριση από τη συνδιάσκεψη των μερών της σύμβασης της Βασιλείας, καθώς και η τροποποίηση του παραρτήματος V του κανονισμού (ΕΚ) αριθ. 1013/2006, είναι σκόπιμο να συμπεριληφθεί η αποσαφήνιση αυτή στη νομοθεσία της Ένωσης.
            
         
               (2)
            
            
               Τον Απρίλιο του 2008, στην 11η σύνοδό της, η Ομάδα Εργασίας για την Πρόληψη και την Ανακύκλωση των Αποβλήτων (WGWPR) του ΟΟΣΑ συμφώνησε να τροποποιήσει τη διατύπωση της καταχώρισης AA010 του «πορτοκαλί» καταλόγου αποβλήτων του ΟΟΣΑ. Η τροποποίηση της εν λόγω καταχώρισης εγκρίθηκε με την απόφαση C(2008) 156 του Συμβουλίου του ΟΟΣΑ. Επομένως, είναι σκόπιμο να συμπεριληφθεί η τροποποίηση αυτή στη νομοθεσία της Ένωσης.
            
         
               (3)
            
            
               Θα πρέπει, συνεπώς, να τροποποιηθεί αναλόγως ο κανονισμός (ΕΚ) αριθ. 1013/2006.
            
         
               (4)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί σύμφωνα με το άρθρο 18 της οδηγίας 2006/12/ΕΚ του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα παραρτήματα III, IV και V του κανονισμού (ΕΚ) αριθ. 1013/2006 τροποποιούνται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 12 Μαΐου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 190 της 12.7.2006, σ. 1.
   
      (2)  ΕΕ L 114 της 27.4.2006, σ. 9.
   
      ΠΑΡΑΡΤΗΜΑ
      Τα παραρτήματα ΙΙΙ, IV και V του κανονισμού (ΕΚ) αριθ. 1013/2006 τροποποιούνται ως εξής:
      
                  1.
               
               
                  Στο μέρος Ι του παραρτήματος ΙΙΙ, το τρίτο εδάφιο αντικαθίσταται από το ακόλουθο κείμενο:
                  «Για τους σκοπούς του παρόντος κανονισμού:
                  
                              α)
                           
                           
                              Στο παράρτημα ΙΧ της σύμβασης της Βασιλείας, οι παραπομπές στον κατάλογο Α νοούνται ως παραπομπές στο παράρτημα IV του παρόντος κανονισμού.
                           
                        
                              β)
                           
                           
                              Στην καταχώριση Β1020 της σύμβασης της Βασιλείας, ο όρος “σε μορφή τελικού προϊόντος χύμα” περιλαμβάνει όλες τις μεταλλικές μορφές, που δεν επιδέχονται διασπορά (3), των απορριμμάτων τα οποία απαριθμούνται στην καταχώριση αυτή.
                           
                        
                              γ)
                           
                           
                              H καταχώριση Β1030 της σύμβασης της Βασιλείας έχει ως εξής: “Υπολείμματα που περιέχουν δύστηκτα μέταλλα”.
                           
                        
                              δ)
                           
                           
                              Δεν ισχύει το μέρος της καταχώρισης Β1100 της σύμβασης της Βασιλείας, που αναφέρεται σε “σκωρία της επεξεργασίας χαλκού” κ.λπ., και, αντ’ αυτού, ισχύει η καταχώριση GB040 (ΟΟΣΑ) στο μέρος ΙΙ.
                           
                        
                              ε)
                           
                           
                              Δεν ισχύει η καταχώριση Β1110 της σύμβασης της Βασιλείας, και, αντ’ αυτής, ισχύουν οι καταχωρίσεις GC010 και GC020 (ΟΟΣΑ) στο μέρος ΙΙ.
                           
                        
                              στ)
                           
                           
                              Δεν ισχύει η καταχώριση Β2050 της σύμβασης της Βασιλείας, και, αντ’ αυτής, ισχύει η καταχώριση GG040 (ΟΟΣΑ) στο μέρος ΙΙ.
                           
                        
                              ζ)
                           
                           
                              Η μνεία, στην καταχώριση Β3010 της σύμβασης της Βασιλείας, των αποβλήτων φθοριωμένων πολυμερών θεωρείται ότι περιλαμβάνει τα πολυμερή και συμπολυμερή φθοροαιθυλενίου (PTFE).».
                           
                        
            
                  2.
               
               
                  Στο μέρος ΙΙ του παραρτήματος IV, η καταχώριση AA010 αντικαθίσταται από το ακόλουθο κείμενο:
                  
                              «AA010
                           
                           
                              261900
                           
                           
                              Σκωρίες, λέπια μετάλλου και άλλα απορρίμματα που προέρχονται από τη βιομηχανία σιδήρου και χάλυβα (3)».
                           
                        
            
                  3.
               
               
                  Στον κατάλογο Β του μέρους 3 του παραρτήματος V, η καταχώριση ΑΑ010 αντικαθίσταται από το ακόλουθο κείμενο:
                  
                              «AA 010
                           
                           
                              261900
                           
                           
                              Σκωρίες, λέπια μετάλλου και άλλα απορρίμματα που προέρχονται από τη βιομηχανία σιδήρου και χάλυβα (5)».